text: বেনুর আঘাত ঠেকাতে চীন রকেট ছুড়বে - The Dhaka Times
  দি ঢাকা টাইমস্ ডেস্ক ॥ পৃথিবীর সামনে এক মহাবিপদ। ধেয়ে আসছে মহাদৈত্যাকার একটি গ্রহাণু। ৮ কোটি টনেরও বেশি ওজন তার। এটি ধেয়েও আসছে ভয়ঙ্কর গতিতে।
  ১৬৪০ ফুট চওড়া গ্রহাণু হতে রেহাই পেতে আমেরিকা, ইউরোপের দেশের মতো মরিয়া হয়ে উঠেছে চীন। বিজ্ঞানীরা আশঙ্কা করছেন, হিরোশিমায় পড়া লিটল বয়ের মতো ৮০ হাজার পরমাণু বোমা একসঙ্গে পড়লে যে ধরনের শক্তির জন্ম হতো, ওই ধরনের শক্তি নিয়েই গ্রহাণুটি আছড়ে পড়তে পারে পৃথিবীতে। তাতে করে মারা যাবে পৃথিবীর লাখ লাখ লোক।
  চীনের মহাকাশ গবেষণা সংস্থা চায়না ন্যাশনাল স্পেস সায়েন্স সেন্টারের বিজ্ঞানীরা ওই ধেয়ে আসা গ্রহাণুটির অভিমুখ পৃথিবী হতে অন্যদিকে ঘোরানোর পরিকল্পনাও করছেন।
  সেজন্য তারা মহাকাশে ভয়াবহ বিস্ফোরণ ঘটাতে চাইছেন খুব শক্তিশালী ২৩টি সর্বাধুনিক লং মার্চ-৫ রকেট পাঠানোর মাধ্যমে। যেগুলো পালাক্রমে ছুটে যাবে ওই গ্রহাণুটির দিকে। গ্রহাণুর গায়ে গিয়ে ঘটাবে ভয়াবহ এক বিস্ফোরণ। তাতেই এর গতিপথ ঘুরে যেতে পারে বলে ধারণা করছেন চীনের মহাকাশ বিজ্ঞানীরা।
  ওই গ্রহাণুটির নাম দেওয়া হয়েছে 'বেনু'। ৭ দশমিক ৮ কোটি টনের গ্রহাণুটি আগামী ১৫০ বছরে পৃথিবীর কক্ষপথের ৭৫ লাখ কিলোমিটারের মধ্যে এটি চলে আসবে। শুনতে খুব একটা উদ্বেগজনক মনে না হলেও শঙ্কামুক্ত হতে পারছেন না বিজ্ঞানীরা।
  গবেষকদের হিসাব অনুযায়ী দেখা যায়, পৃথিবীকে বেনু আঘাত করবে, সেই আশঙ্কা ২ হাজার ৭০০ বারের মধ্যে মাত্র ১ বার। তবে আঘাত হানলে এতোটাই ক্ষয়ক্ষতি হতে পারে যে বিজ্ঞানীরা সেই ঝুঁকি নিতে চাচ্ছেন না।